สั่งปราบปรามการกระทำผิดเกี่ยวกับหนี้นอกระบบทุกรูปแบบ พร้อมแนะแนวทางหลีกเลี่ยงหรือป้องกัน ไม่ตกเป็นเหยื่อ
พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า  ปัจจุบันยังคงพบมิจฉาชีพ ฉวยโอกาสแฝงตัวมาในรูปแบบของแหล่งเงินกู้นอกระบบ เรียกเก็บดอกเบี้ยเกินอัตราและมีการทวงหนี้ผิดกฎหมาย ทำให้ประชาชนได้รับความเสียหาย พลตำรวจเอก สุวัฒน์ แจ้งยอดสุข ผู้บัญชาการตำรวจแห่งชาติ จึงสั่งการให้หน่วยงานที่เกี่ยวข้อง เร่งทำการสืบสวนสอบสวนปราบปรามจับกุมผู้กระทำความผิดเกี่ยวกับหนี้นอกระบบ รวมถึงนายทุนและผู้ที่เกี่ยวข้องทุกรายอย่างจริงจังต่อเนื่องเด็ดขาด เพื่อให้ได้ผลการปฏิบัติเป็นรูปธรรม สถิติของศูนย์ป้องกันปราบปรามการกระทาความผิดเกี่ยวกับหนี้นอกระบบ สำนักงานตำรวจแห่งชาติ (ศปน.ตร.) พบว่า ช่วงระหว่างวันที่ 1 ตุลาคม 2564 – 30 มิถุนายน 2565 มีการแจ้งการกระทำความผิดเกี่ยวข้องกับเงินกู้นอกระบบ 1,664 เรื่อง ดำเนินการแล้วเสร็จ 1,446  เรื่อง คิดเป็นร้อยละ 86 โดยการกระทำความผิดที่ได้รับแจ้งมากที่สุด 3 อันดับคือ การเรียกเก็บดอกเบี้ยเกินอัตรา การปล่อยกู้ออนไลน์ และการทวงหนี้ผิดกฎหมาย ซึ่งทางหน่วยงานที่เกี่ยวข้องจะดําเนินการสืบสวนสอบสวนจับกุมผู้กระทําความผิดต่อไปรองโฆษกสำนักงานตำรวจแห่งชาติ ยังแนะนำวิธีหลีกเลี่ยงการถูกทวงหนี้นอกระบบและแนวทางการป้องกัน โดยหากถูกแก๊งทวงหนี้ แอบอ้าง ข่มขู่ ควรตั้งสติให้ดี อย่าตื่นตระหนก รีบแจ้งเจ้าหน้าที่ให้มาตรวจสอบ หรือให้ความช่วยเหลือ  ทำการบันทึกข้อมูลการสนทนาภาพถ่าย คลิปวีดิโอ เอกสารหลักฐานที่เกี่ยวข้องไว้ เพื่อใช้ในการดำเนินคดีภายหลัง และหากมีความจำเป็นต้องกู้เงิน ควรกู้จากสถาบันการเงินที่น่าเชื่อถือและตรวจสอบได้